RÅDETS FORORDNING (EF) Nr. 1534/96 af 25. juli 1996 om autonom og midlertidig tilpasning af indrømmelser for visse forarbejdede landbrugsprodukter i Europaaftalerne for at tage hensyn til den landbrugsaftale, som er indgået under de multilaterale handelsforhandlinger i Uruguay-rundens regi
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 113,
under henvisning til forslag fra Kommissionen, og
ud fra følgende betragtninger:
I protokol nr. 3 til Europaaftalerne om en associering mellem De Europæiske Fællesskaber og deres medlemsstater på den ene side og henholdsvis Republikken Ungarn, Republikken Polen, Den Slovakiske Republik, Den Tjekkiske Republik, Rumænien og Republikken Bulgarien på den anden side (1), i det følgende benævnt »Europaaftalerne«, er der fastsat indrømmelser for visse forarbejdede landbrugsprodukter med oprindelse i de nævnte lande; indrømmelserne indebærer, at de mobile elementer, der er fastsat i henhold til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter (2), i givet fald nedsættes;
i afventning af tilpasningen af ovennævnte protokol nr. 3 har Rådet vedtaget forordning (EF) nr. 3064/95 (3), for indtil den 30. juni 1996 at bibeholde de indrømmede præferencer og således modvirke de mulige negative virkninger, som gennemførelsen af resultaterne af Uruguay-runden kunne have for nævnte landes udførsel til Fællesskabet;
de forhandlinger, der er i gang med de pågældende lande med henblik på indgåelsen af protokoller om tilpasning af Europaaftalerne, er endnu ikke afsluttet; interimsprotokoller, der kun dækker de handelsrelaterede aspekter af tilpasningsprotokollerne, kan ikke træde i kraft den 1. juli 1996; det er derfor hensigtsmæssigt at forlænge indrømmelserne autonomt indtil den 31. december 1996 -
UDSTEDT FØLGENDE FORORDNING:
Artikel 1
1. Fra 1. juli til 31. december 1996 anvendes som de basisbeløb, der skal tages i betragtning ved beregningen af de nedsatte landbrugselementer og den nedsatte tillægstold ved indførsel af de varer med oprindelse i Ungarn, Polen, Slovakiet, Tjekkiet, Rumænien, Bulgarien, der er opført på listen i protokol nr. 3 til Europaaftalerne med disse lande, de beløb, der er opført i bilag I til nærværende forordning.
2. For de forarbejdede landbrugsprodukter med oprindelse i Ungarn, Polen, Slovakiet, Tjekkiet, Rumænien, Bulgarien, der er opført på listen i bilag II til denne forordning, opkræves den i samme bilag fastsatte told.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. juli til den 31. december 1996.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. juli 1996.